‘I’m here to kill you’, voor rower man op plaas aanvalDie aanvaller het die diefering na verskeie probeerslae uit die raam geskop. ŉ Man van Grabouw het verbete geveg om ŉ aanvaller, wat hom reeds verskeie kere met ŉ mes gesteek het, uit sy huis te verwilder. Henfré Nel (50) het gesê hy het verlede Maandag omstreeks 22:00 ŉ flikkerlig van ŉ voertuig wat buite die huis geparkeer was, gesien flikker en uitgegaan om ondersoek in te stel. Hy het een van die kar se deure oop aangetref en dit niksvermoedend toegestamp, toe ŉ beweging sy oog vang. ŉ Man het digby hom gestaan. “Ek het gevra ‘wat soek jy?’ en sy presiese woorde was, ‘I’m here to kill you’. Met dít het hy my met ŉ mes in die arm gesteek,” het Nel gesê. Hy is met sy beseerde arm terug in die huis in, waar hy die deur inderhaas gesluit en sy vrou, Sandi (45), sy skoonma, ŉ vriendin, skoonsuster en dié se sesjarige kleinkind beveel het om in ŉ kamer te gaan skuil. Die aanvaller het steeds nie bes gegee nie en het ná verskeie probeerslae die diefwering in een van die slaapkamers uit die houtraam geskop. Hy het tot in die huis geklouter en ŉ struweling het tussen Nel en die man ontstaan. Nel is wéér verskeie kere met die mes gesteek. Hy het in ŉ stadium die mes by die man weggeneem, waarna dié hom gebyt het, het Nel gesê. Volgens Nel is hy self onseker of hy in ŉ stadium dalk sy bewussyn verloor het. Dit lyk of die man verskeie beursies leeggemaak het. Nel kan net onthou dat hy die persoon ŉ selfoon en ŉ beursie in die sitkamer gesien vat het, waarna hy uit die huis gestap en te voet verdwyn het. Henfré Nel is ernstig beseer en was etlike dae lank in ‘n hospitaal. Nel het kort daarna bure wat toevallig daar verby gery het, gevra om hulp te ontbied. Die ander mense in die huis was ongedeerd, maar geweldig geskok, het hy gesê. Volgens hom kan hy nog glo die gebeure by die voertuig was ŉ gewone inbraak, maar dat hy ŉ ander gevoel gekry het nadat die man hom in die huis ingevolg het. “Van daar af het dit nie meer gelyk soos ŉ inbraak nie, dit het verander na ŉ gevoel van ‘ek is hier om van jou ontslae te raak’. Hy het gefokus daarop om my aan te val,” het Nel gesê. Sy aanvaller se gesig was nie bedek nie, maar Nel sê hy het hom grootliks net in die halfdonkerte gesien. Hy kan die mes wat gebruik is om hom aan te val, wél in die fynste besonderhede onthou. Nel en sy gesin woon sedert Februarie op die plaas. Hy werk ook daar en sê hulle was die afgelope ruk besig om verskeie verbeteringe aan te bring, onder meer ŉ veiligheidsheining. Die hekke by die heining was egter nog nie opgesit nie. Nel is Vrydagmiddag uit die hospitaal op Caledon ontslaan. “Sommige van my slagare is met millimeters gemis,” het hy gesê. Volgens hom het hy ŉ paar weke gelede, in die hitte van die oomblik, in die vroeë oggendure dreigend by die huisvenster uitgeskreeu nadat hy ŉ geraas buite die huis gehoor het. Hy glo die twee voorvalle hou moontlik verband. “Ek het geskree ‘I will kill you’ en presies daardie selfde woorde is Maandag op my teruggebruik. Dit was uit blote skok wat ek dit geskree het,” het hy gesê. Die aanval op die Nels was glo een van minstens drie voorvalle wat die afgelope week in die omgewing van Grabouw aangemeld is. Die Nels se huis na die aannval. In nóg ŉ voorval is ŉ gesin na bewering gisteraand op ŉ plaas in die omgewing oorval, vasgebind en beroof. Hulle is glo ongedeerd ná die voorval. Luidens berigte is ŉ veiligheidswag in ŉ afsonderlike voorval ná ŉ rooftog op ŉ plaas aangerand. Verdere besonderhede is nie in dié stadium bekend nie. Maroela Media het ŉ navraag oor die voorvalle aan die Wes-Kaapse polisie gerig en wag op terugvoer.